钦定古今图书集成/明伦汇编/官常典/第203卷 > 敬晖
## 钦定古今图书集成/明伦汇编/官常典/第203卷 > 敬晖

按《唐书》本传，“晖字仲煜，绛州平阳人。弱冠举明经。圣
历初，为卫州刺史。是时河北经突厥所骚，方秋而城。
晖曰：‘金汤非粟不守，岂有弃农亩，事池隍哉’？纵民归
敛，阖部赖安。迁夏官侍郎，出为太州刺史，改洛州长
史。武后幸长安，为副留守，以治干闻，玺书劳之，多赐
物段。长安二年，授中台右丞，以诛二张功，加金紫光”
禄大夫，为侍中、平阳郡公，实封五百户，进封齐国。晖
表请诸武王者宜悉降爵，繇是皆为公。三思愤。俄封
平阳郡王，加特进，罢政事。初，易之已诛薛季㫤，请收
诸武，晖亦苦谏，不从。三思浊乱，晖每椎坐怅恨，弹指
流血。寻及贬，又放琼州，为周利贞所害。睿宗时，追复
官爵，又赠秦州都督，谥曰肃愍。